

Latvijas Republikas tiesībsargs

Baznīcas iela 25, Rīga, LV-1010, tālr.: 67686768, e-pasts: tiesibsargs@tiesibsargs.lv, www.tiesibsargs.lv

Rīgā

Datums skatāms laika zīmogā Nr. 1-5/124

**Valkas novada pašvaldība**

[novads@valka.lv](mailto:novads@valka.lv)

**Interreg Igaunijas-Latvijas pārrobežu sadarbības programmas**

**Apvienotais sekretariāts**

[inese.nikopensius@estlat.eu](mailto:inese.nikopensius@estlat.eu)

**Interreg Igaunijas-Latvijas pārrobežu sadarbības programmas**

**Apvienotā sekretariāta Informācijas un konsultāciju punkts Rīgā**

[**vineta.snore@estlat.eu**](mailto:vineta.snore@estlat.eu)

Informācijai: **Vides aizsardzības un reģionālās attīstības ministrijas**

**Attīstības instrumentu departamenta  
Teritoriālās sadarbības nodaļa**

**Par informācijas sniegšanu saistībā ar vides piekļūstamību un iespējamu diskriminējošu attieksmi**

Tiesībsargs ir saņēmis izvērtēšanai informāciju no Igaunijas Republikas Tieslietu kanclera par vides piekļūstamību atjaunotajā Valkas-Valgas pilsētu atpūtas zonā. Izvērtējamais gadījums ir saistīts ar jaunizbūvētās novērošanas platformas, kas atrodas Pedeles upes krastā Valkas pusē, piekļūstamību personām ar kustību traucējumiem.

Izvērtējot tiesībsarga rīcībā pašlaik esošo informāciju, ir secināms sekojošais.

Valkas-Valgas kopējās atpūtas zonas atjaunošanas projekts tika uzsākts 2021.gada 1.februārī un pabeigts 2022.gada 31.decembrī. Projektu īstenoja vadošais partneris - Valgas pašvaldība - sadarbībā ar Valkas novada pašvaldību. Projekts tika finansēts Interreg Igaunijas-Latvijas pārrobežu sadarbības programmas ietvaros, un tā kopējais budžets sastādīja 926 137,35 EUR, no kuriem līdzekļi 787 216,73 EUR apmērā tika piešķirti no Eiropas Savienības struktūrfondiem, tai skaitā Eiropas Reģionālās attīstības fonda.

Saskaņā ar Eiropas Parlamenta un Padomes Regulas (ES) Nr.1299/2013 (2013.gada 17.decembris) *par īpašiem noteikumiem par atbalstu no Eiropas Reģionālās attīstības fonda saistībā ar mērķi "Eiropas teritoriālā sadarbība"* 8.panta septītās daļas b) punktu “katrā sadarbības programmā iekļauj aprakstu par īpašām darbībām, kuras jāveic, lai sadarbības programmas sagatavošanas, izstrādes un īstenošanas laikā (…) novērstu jebkādu diskrimināciju (…) invaliditātes dēļ, ņemot vērā, (…) jo īpaši prasības, lai nodrošinātu pieejamību personām ar invaliditāti.” [[1]](#footnote-2)

Līdzīgi, saskaņā ar Eiropas Parlamenta un Padomes Regulas (ES) Nr.1303/2013 (2013.gada 17.decembris), *ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006* 7.panta otrās daļas pēdējo teikumu “programmu sagatavošanas un īstenošanas laikā jo īpaši ņem vērā pieejamības nodrošināšanu personām ar invaliditāti.”[[2]](#footnote-3)

Savukārt atbilstoši Eiropas Parlamenta un Padomes Regulas (ES) Nr.2021/1060 (2021. gada 24. jūnijs), *ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai* 9.panta trešajai daļai “Dalībvalstis un Komisija veic atbilstošus pasākumus, lai programmu sagatavošanas, īstenošanas uzraudzības, ziņošanas un novērtēšanas laikā novērstu jebkādu diskrimināciju (…) invaliditātes (…) dēļ. Visā programmu sagatavošanas un īstenošanas laikā jo īpaši ņem vērā piekļūstamības nodrošināšanu personām ar invaliditāti.”[[3]](#footnote-4)

Papildus iepriekš minētajam, ANO Konvencijas par personu ar invaliditāti tiesībām (turpmāk – Konvencija)[[4]](#footnote-5) 9.pants paredz, ka, lai personas ar invaliditāti varētu dzīvot neatkarīgi un pilnvērtīgi piedalīties visās dzīves jomās, ir jāveic atbilstoši pasākumi, lai vienlīdzīgi ar citiem nodrošinātu personām ar invaliditāti piekļūstamību objektiem, kas ir atvērti vai ko sniedz sabiedrībai gan pilsētās, gan lauku rajonos. Šie pasākumi, kas ietver piekļūstamībai traucējošu šķēršļu un barjeru identificēšanu un likvidēšanu, attiecas ne tikai uz būvēm, bet arī āra objektiem. Savukārt Konvencijas 30.pants nosaka pienākumu nodrošināt, lai personām ar invaliditāti ir piekļūstami atpūtas un tūrisma objekti. Piekļūstamība Konvencijas izpratnē nozīmē, ka konkrētajai vietai ir iespēja fiziski piekļūt un to var lietot ikviens. Proti, ir jānodrošina, lai sabiedrībai pieejamie objekti pilnībā ir piekļūstami arī personām ar invaliditāti, savukārt piekļuves liegšana vai nenodrošināšana var tikt uzskatīta par personu ar invaliditāti diskrimināciju.

Ņemot vērā iepriekš minēto, tiesībsargs atzīmē, ka novērošanas platforma ir objekts, kas atrodas publiskajā ārtelpā, ir iestrādāts atjaunotajā atpūtas un rekreācijas zonā un pēc sava mērķa ir atpūtas un tūrisma objekts Konvencijas izpratnē. Savukārt projekta “Valkas-Valgas kopējās atpūtas zonas atjaunošana” finansējumā, kā bija norādīts iepriekš, tika piesaistīti līdzekļi no Eiropas Savienības struktūrfondiem, tai skaitā, Eiropas Reģionālās attīstības fonda, un uz projekta īstenošanu ir attiecināmas Regulās Nr.1299/2013 un Nr.1303/2013 un citos Eiropas Savienības tiesību aktos noteiktās prasības par vides piekļūstamību.

Saskaņā ar likuma “Par Konvenciju par personu ar invaliditāti tiesībām”[[5]](#footnote-6) 2.pantu, tiesībsargs veic pārraudzību par Konvencijas īstenošanu. Savukārt saskaņā ar Tiesībsarga likuma 11.panta otro punktu tiesībsargs sekmē vienlīdzīgas attieksmes ievērošanu un jebkāda veida diskriminācijas novēršanu. Iepazīstoties ar Igaunijas Republikas Tieslietu kanclera pārsūtīto informāciju, tiesībsargs pirmsšķietami secina, ka Valkas-Valgas kopējās atpūtas zonas atjaunošanas programmas īstenošanas gaitā nav tikušas ievērotas Regulās Nr.1299/2013 un Nr.1303/2013 ietvertās prasības nodrošināt vides piekļūstamību personām ar invaliditāti programmās, kas tiek līdzfinansētas no Eiropas Savienības struktūrfondu līdzekļiem. Līdzīgi, nav tikušas ievērotas arī no Konvencijas izrietošās starptautiskās saistības. Proti, novērošanas platforma, kas atrodas Valkas pilsētā Pedeles upes krastā, ir pieejama tikai izmantojot kāpnes, kas pilnībā izslēdz iespēju platformai piekļūt personām ar kustību traucējumiem. Pašlaik tiesībsarga rīcībā nav arī informācijas, ka minētajam objektam ir veikti saprātīgi pielāgojumi Konvencijas 2.panta izpratnē, proti, vajadzīgās un atbilstošās izmaiņas un korekcijas, lai nodrošinātu, ka personas ar invaliditāti vienlīdzīgi ar citiem var piekļūt minētajam publiskajam atpūtas objektam.

Atbilstoši Tiesībsarga likuma 13.panta 1.punktam, tiesībsargam ir tiesības pieprasīt no iestādes nepieciešamos dokumentus, paskaidrojumus un citu informāciju par jautājumiem, kam ir būtiska nozīme tiesībsargam iesniegto sūdzību izskatīšanā. Lai tiesībsargs varētu pilnīgi un vispusīgi izvērtēt informāciju par vides pieejamību atjaunotajā Valkas-Valgas pilsētu atpūtas zonā, lūdzam savas kompetences ietvaros sniegt atbildes uz šādiem jautājumiem:

1. Vai un kā projekta “Valkas-Valgas kopējās atpūtas zonas atjaunošana” izstrādē tika ņemtas vērā no Regulām Nr.1299/2013 un Nr.1303/2013, vai citiem Eiropas Savienības tiesību aktiem un Konvencijas izrietošās prasības nodrošināt vides piekļūstamību personām ar invaliditāti? Vai un kāda institūcija pirms projekta iesniegšanas apstiprināšanai veica šādu izvērtējumu un kāda metodoloģija tika izmantota?
2. Ja projekta izstrādē Regulu Nr.1299/2013 un Nr.1303/2013 prasības par personu ar invaliditāti tiesību nodrošināšanu nav tikušas ņemtas vērā, lūdzam informēt par iemesliem.
3. Vai projekta izstrādē tika ņemtas vērā Labklājības ministrijas sagatavotās vadlīnijas[[6]](#footnote-7) par vides piekļūstamības prasībām cilvēkiem ar funkcionāliem traucējumiem, kas atrunātas Būvju vispārīgo prasību būvnormatīvā LBN 200-21? Ja nē, kādas citas vadlīnijas vai informatīvais materiāls par piekļūstamību tika ņemts vērā, realizējot projektu?
4. Vai pašlaik novērošanas platforma, kas atrodas Pedeles upes krastā Valkas pusē, ir piekļūstama personām ar kustību traucējumiem? Apstiprinošas atbildes gadījumā, vai platforma personām ar kustību traucējumiem ir piekļūstama patstāvīgi? Apstiprinošas atbildes gadījumā, lūdzam sniegt apliecinājumu video vai foto formātā.
5. Gadījumā, ja novērošanas platforma personām ar kustību traucējumiem nav piekļūstama, vai Valkas novada pašvaldība ir veikusi vai apsver veikt saprātīgus pielāgojumus situācijas risināšanai, piemēram, ierīkojot pandusu, uzbrauktuvi vai pacēlāju, kurus persona ar kustību traucējumiem var izmantot patstāvīgi vai ar citu cilvēku palīdzību?
6. Lūdzam nosūtīt projekta “Valkas-Valgas kopējās atpūtas zonas atjaunošana” materiālu kopijas, tai skaitā, materiālus un būvjprojektus, kas attiecas uz novērošanas platformas izbūvi.
7. Lūdzam sniegt informāciju par projekta saskaņošanas, īstenošanas uzraudzības un novērtēšanas procesā iesaistītajām institūcijām, vienlaikus sniedzot šo institūciju atzinumu kopijas.

Tiesībsargs aicina sniegt atbildes līdz **2024.gada 3.jūnijam**, atbildi nosūtot elektroniski uz adresi tiesibsargs@tiesibsargs.lv. Būsim pateicīgi arī par citu informāciju, kas Jūsu ieskatā varētu būt noderīga konkrētās lietas apstākļu izvērtēšanai.

Ar cieņu

tiesībsarga pilnvarojumā

Diskriminācijas novēršanas nodaļas vadītājaAnete Ilves

Emīlija Plaksins

Emilija.Plaksins@tiesibsargs.lv

\* No 2024.gada janvāra Tiesībsarga biroja gatavotie dokumenti tiek formatēti, ievērojot piekļūstamības prasības personām ar uztveres un redzes traucējumiem.

1. [Eiropas Parlamenta un Padomes Regula (ES) Nr.1299/2013](https://eur-lex.europa.eu/eli/reg/2013/1299/oj/?locale=LV), 20.12.2013, Eiropas Savienības Oficiālais Vēstnesis. [↑](#footnote-ref-2)
2. [Eiropas Parlamenta un Padomes Regula (ES) Nr.1303/2013](https://eur-lex.europa.eu/legal-content/LV/TXT/?uri=celex:32013R1303), 20.12.2013, Eiropas Savienības Oficiālais Vēstnesis. [↑](#footnote-ref-3)
3. [Eiropas Parlamenta un Padomes Regula (ES) Nr.2021/1060](https://eur-lex.europa.eu/legal-content/LV/TXT/?uri=celex:32021R1060), 30.6.2021, Eiropas Savienības Oficiālais Vēstnesis. [↑](#footnote-ref-4)
4. ANO Konvencija par personu ar invaliditāti tiesībām. Publicēta: "Latvijas Vēstnesis", 27, 17.02.2010. [Konvencijas teksts](https://likumi.lv/ta/lv/starptautiskie-ligumi/id/1630). [↑](#footnote-ref-5)
5. Likums [Par Konvenciju par personu ar invaliditāti tiesībām](https://likumi.lv/ta/id/205248-par-konvenciju-par-personu-ar-invaliditati-tiesibam), pieņemts 28.01.2010. [↑](#footnote-ref-6)
6. [Labās prakses ieteikumi vides piekļūstamības nodrošināšanai papildus LBN 200-21 noteiktajam (2022)](https://www.lm.gov.lv/lv/media/18980/download?attachment). [↑](#footnote-ref-7)